
R A P O R T

asupra proiectului de Lege privind respingerea Ordonanţei de urgenţă a Guvernului nr.47/2001 pentru modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind respingerea Ordonanţei de urgenţă a Guvernului nr.47/2001 pentru modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, trimis cu adresa nr.740 din 28 ianuarie 2002.


La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi.
Comisia a fost investită cu dezbaterea şi avizarea proiectului de lege mai sus menţionat în procedură de urgenţă.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, în vederea soluţionării inechităţilor existente între persoanele cu handicap, în materia pensionării, până la data de 31 martie 2001. Pe fond, proiectul propune ca, după intrarea în vigoare a Legii nr.19/2000, drepturile la pensie pentru persoanele cu handicap să fie acordate 
ţinându-se seama şi de prevederi din Legea privind pensiile de asigurări sociale de stat nr.3/1977, a cărei aplicare a încetat la data de 1 aprilie 2001.
Comisia propune plenului aprobarea proiectului de lege în forma prezentată de Senat întrucât prevederile sale au fost preluate ca amendamente în raportul asupra proiectului de lege privind aprobarea Ordonanţei de urgenţă a Guvernului nr.102/1999.
Proiectul de lege face parte din categoria legilor organice, conform prevederilor constituţionale.


La dezbaterea acestui proiect au participat ca invitaţi dl Paul Ciobănelu – secretar de stat al Secretariatului de stat pentru Persoanele cu Handicap şi d-na Georgeta Gheorghe – director general în cadrul Ministerului Muncii şi Solidarităţii Sociale.

La lucrările comisiei au fost prezenţi 18 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 20 decembrie 2001.
În urma dezbaterii proiectului de lege în şedinţa din data de 8 mai 2002, Comisia propune admiterea fără modificări a acestuia, în forma prezentată de Senat, cu unanimitate de voturi.

